SAUK-geraamtes kan vandag uit kas tuimelMbuyiseni Ndlozi, EFF-woordvoerder, sê Gigaba is “’n leuenaar”. Foto: Facebook ŉ Interessante dag lê voor in die parlement wanneer die portefeuljekomitee oor kommunikasie onderhoude voer met die agt voormalige SAUK-raadslede wat bedank het voordat hul termyn verstryk het. Die agt se voortydige bedankings het die SAUK-raad sonder ŉ kworum gelaat en daartoe gelei dat die poste nou dringend deur die parlement gevul moet word – ŉ essensieel politieke daad reg voor ŉ algemene verkiesing wat baie waarnemers bekommerd laat dat die ANC die raad gaan laai met simpatiseerders. Die onderhoude vandag het as ŉ taamlike verrassing vir politieke waarnemers gekom, en die gedrag van veral die ANC-meerderheid in die komitee sal met aandag dopgehou word. Die onderhoude is die gevolg van ŉ interessante stukkie politieke drama wat hom verlede week in die komitee uitgespeel het. Die twee opposisiepartye wat in die komitee teenwoordig was, naamlik die DA en die EFF, is albei baie bekommerd dat die openbare uitsaaier – veral sonder ŉ funksionerende raad wat ŉ oorsigrol kan speel – in hierdie verkiesingstyd in ŉ volkome ANC-propagandamasjien kan ontaard. Twee verskillende strategieë is dus bewustelik verlede week deur die DA en die EFF gevolg om dit te probeer verhoed of in te perk. Die DA-LP Phumzile van Damme het op die aanval gegaan en is duidelik daarop uit om enige proses te monitor vir struktuurfoute wat die aanstelling van die raad ongeldig kan maak. Die EFF-LP dr. Mbuyiseni Ndlozi het Van Damme se strategie in die komitee aangeval en sodoende die ANC-LP’s na sy kant oorgewen, sodat hulle ingestem het tot sy voorstel dat die SAUK-raadslede wat bedank het, aan die komitee (en dus in die openbaar) kan vertel hoekom hulle bedank het. Ndlozi glo dit sal die aard en omvang van politieke inmenging deur die ANC aan die kaak stel, wat kan help verhoed dat dieselfde vergrype weer voorkom, omdat mense dan daarop bedag sal wees. Dat hy die ANC onverhoeds betrap het, het daaruit geblyk dat die komiteevoorsitter, ANC-LP en oudminister prof. Hlengiwe Mkhize, later probeer terugkrabbel het, maar die komiteebesluit kon nie betyds herroep word nie. Alles is dus gereed vir ŉ interessante sitting waarin die geraamtes uit die SAUK-kas gepluk kan word, en waar die veronderstelling sal wees dat die ANC die sitting so kort moontlik sal wil hou, en die opposisie dit so lank moontlik sal wil uitrek – ŉ ware stryd vir politieke lekkerbekke.